Det var med store forhåbninger, at tidligere minkavler Hanne Kristensen fulgte onsdagens pressemøde. - Som tidligere minkavler kan man godt sidde og blive lidt frustreret og lidt ked af, at advokatundersøgelsen bliver lagt til side, siger Hanne Kristensen, der bor i Hjallerup. - Vi har jo gået i over et år og ventet på en afklaring. De to herrer (Ellemann og Løkke, red.) gik til valg på, at der skulle komme en advokatundersøgelse, og den har de jo tilsidesat. Ifølge regeringsgrundlaget vil man i starten af 2023 præsentere en model, der vil give minkavlere erstatning hurtigere. - Det ser ud til, at der sker noget 1. januar, når man læser ned i papirerne. Så det glæder vi os til, så vi kan komme videre. Men lad os nu se, hvad det hele bunder i. Hanne Kristensen er klar til at komme videre på trods af minksagen, fortæller hun. - Jeg var noget ked af det, da advokatundersøgelsen blev skrinlagt. Men det ser ud til, at processen med erstatning bliver fremskyndet, og det betyder, at vi hurtigere kommer videre. - Jeg håber virkelig, at den her regeringen tager sig sammen og overholder det, de rent faktisk står og lover.

Referat:
Tirsdag præsenterede Socialdemokratiet, Venstre og Moderaterne regeringsgrundlaget for den nye regering.